
			Om LIVET I LIBYGD går sin gang

			Som i den første boken i LIBYGD-trilogien, går også dikt og fantasier igjen i beskrivelser av personer og hendelser i denne boken.

			Om leserne kjenner igjen noen eller noe i teksten og tenker: «De eller dette er da fra min bygd!» så er dette rene tilfeldigheter, oppstått i forfatterens fantasi. 

			Beskrivelsene er åpenbart ganske virkelighetsnære. For ved finlesning av manus, tenkte nemlig selv forfatteren iblant Kan jeg ha blandet fantasi og virkelighet?

			Mogens Lorentzen

			Pyla, Kypros, september 2023

		

	
		
			På landsbygda, der alle kjenner alle,
fungerer spesielle sosiale mekanismer.
Et slags gruppetilhørighetens lim.
Men iblant løsner limet.

		

	
		
			Libygd

			Libygd? 

			Hvor ligger Libygd?

			Et sted i Midt-Gudbrandsdalen.

			Det finnes imidlertid libygder og libygdinger over hele landet. Ja også i andre land.

			Bymennesker med røtter på bygda vil nok i mange tilfeller kjenne seg igjen.

			På tvers av yrker, alder og interesser lever innbyggerne tett på hverandre, i takt med årstidenes rytmer, og utviklingen i verden. De fleste følger godt med i tiden, så Libygd er på ingen måte en bakevje, da mange dyktige kvinner og menn med solid utdannelse har etablert lønnsomme bedrifter og skapt viktige arbeidsplasser.

			Iblant kolliderer gammelt og nytt, dog ikke så ofte som for noen tiår tilbake. Da de fleste som av prinsipp strittet imot, eller trengte litt lenger tid enn andre, nå har pc og IPhone, og bruker nettbank, VISA, og vippser småbeløp hit og dit.

			Libygdinger er ingen homogen masse, de er ulike som folk flest. Noen hisser seg opp over småting. Andre er mer tolerante, tålmodige, likegyldige eller makelige. De har det bra og flyter gjennom livet i den samme rolig tralten som elva Lågen, der den er som breiest.

			Enkelte er som fossende vatn i det trangeste elveløpet. De lever livet på begge sider, og får utrettet mye, kan være krevende å omgås, og kjører bestandig over fartsgrensa.

			Jordbruket er fortsatt den største næringen, med flest selvstendige yrkesutøvere, noe som preger dagliglivet og årstidene. Antall mindre bruk i drift minker raskt, til bekymring for flere. Da bøndene sliter med høye driftskostnader, og lave priser på landbruksprodukter. 

			I motsetning til jordbruket gjør Malmkonsernet det bra. Konsernets ulike bedrifter er fortsatt bygdas største arbeidsgivere og mange nye arbeidstakere har flyttet inn i leilighetskomplekset Solvang Panorama, som fremsynte Bertil Malm bygget parallelt med utbyggingen av Malmland. 

			I sum bidrar konsernet og dets ansatte med betydelige skatteinntekter, og flere skolebarn.

			Med gåavstand fra den romslige P-plassen, er gågaten en populær og mye besøkt handlegate. Benker, trær og blomsterkasser, skape et trivelig miljø og Libygd kafe er en populær møteplass. Butikkene gjør det derfor bra i konkurranse med storsenteret på Malmland, 

			Kun søstrene Benjaminsens butikk er stengt, årsaken var det elendige vareutvalget. 

			Eieren av den gamle bankfilialen renoverte bygningen og averterte tre lokaler til leie. Apoteket Salix og en fysioterapeut flyttet inn på gateplan.

			Revisor Ola Alvdal, med tilnavnet Jostein Kroksleiven etter Aukrust-figuren, og samboeren Nanna Mikkelsmyr så behovet for et regnskapskontor. De startet Libygd regnskap og revisjon AS og leier lokalene i annen etasje over apoteket. De har fire ansatte, nok å gjøre, og ting tyder på en nært forestående familieforøkelse der i gården.

			Libygd kafe med sin spesielle atmosfære, er som nevnt bygdas viktigste samlingssted. Gammelkara ser innom på dagtid og diskuterer som før, i høyrøsta og tidvis sterke ordelag: Nåtid settes opp mot gamledager, hva gjelder polpriser, byfolk og andre tullinger, feilslått rovdyrpolitikk og idiotiske politikere. 

			Om høsten går det i de tre store begivenhetene saue-sankingen, rein– og elgjakta. Akkompagnert av Lines gode kaffe, hjemmebakte kaker og ramsalte nordlandske replikker. 

			For gammelkara liker å rive kjeft, og humrer godt 

			over Lines treffende svar. Men tidene forandrer seg også blant gammelkara, de som gikk i vadmelsbukser og busserull året rundt, har falt fra. Nå går de gjenværende mere tidsmessig kledde i dongeribukser og fleecejakker.

			Ungdommene som ikke er opptatt med trening i idretts-hallen, musikkøvelser eller andre fritidsaktiviteter, treffes om kveldene i biler og traktorer ved bensinstasjonen, med Wunderbaum og plysjterninger hengende i frontrutene, og bedriver alt og ingenting. Eller annet som hører ungdomstiden til, som å sjekke i bakspeilet for nye kviser i ansiktet. Høy musikk, boblende hormoner, klining, og oppgitte ytringer over dustete foreldre. Fulgt av misbilligende skråblikk fra enkelte kunder som er innom og fylle tanken og ikke liker, eller rettere sagt, føler det utrygt med disse rånerne, eller hva de nå er for noe. 

			Siden samles de fleste ungdommene på Libygd kafe, til Lines hjemmelagete pizza og Cola til uforandret spesialpris. Line er cool, spiller på lag og slarver ikke. Det er trygt og trivelig hos Line, så nåde den som ikke oppfører seg.

			Det er fortsatt noen ungkarer i bygda, men ikke så mange som før, og gjennomsnittsalderen er relativt høy. De yngre er mer verdensvante og har sjekkemuligheter som ikke fantes før. Flere har følgelig funnet seg kjerring og fått unger, og det går bra med de fleste. Selv om enkelte sliter med å innse at ungkarslivet er over, og har problemer med å akseptere at nåtidens kvinnfolk ikke underordner seg karer med uslipte hjørner. 

			Den harde striden om nedlegging av grendeskolene og plasseringen av en ny felles barne– og ungdomsskole, som i sin tid skapte høye bølger, er stort sett glemt, og de fleste er fornøyde. Nyskolen har fått en drivene dyktig rektor, Hedda Mesna, en innflytter fra Lillehammer. Hun er sporty, går kortklippet som en kar, og hennes kloke og forstandige lederstil får lærerne til og spille på lag. 

			Kommunesammenslåing ligger fortsatt et stykke frem i tid. Da det tar tid å se en sak fra andre vinkler enn de fastgrodde og veletablerte– som iblant går i arv. Det ulmer og slår gnister så fort det ymtes frempå om temaet. Selv om økonomien er elendig i småkommunene, er tiden ennå ikke moden for en felles kommune med sørdalinger, nordalinger og aller minst brattbygdinger. For de andre skal sikkert grafse til seg det vi har bygget opp, og hvor skal rådhuset ligge?

			Naturen som omkranser dalen er et privilegie libygdingene veit og verdsette. Turer i skog og fjell året rundt er helsebot og medisinen for kropp og sjel som ingen leger eller psykologer kan erstatte. 

			I sum lever innbyggerne i Libygd et godt liv, og de er stolte av bygda. Dette kommer tydelig frem i Facebook-gruppen. 

			Vi som er fra Libygd, der medlemmene legger ut flotte bilder fra bygda, året rundt.

